text: Sergio García frega un nou podi en el Gran Premi de Portugal - À Punt
  Sergio García frega un nou podi en el Gran Premi de Portugal
  El pilot de Borriana, quart, ha acabat nové en el Mundial de Moto3, en què Jaume Masià, sisé, ha sigut el millor valencià.
  El català Albert Arenas s'ha proclamat campió de la categoria de Moto3 / Jose Sena Goulao (Efe)
  22 de novembre 2020 - 14:41
  Sergio García continua en un moment dolç. Després de dos segons llocs consecutius en el Circuit Ricardo Tormo de Xest, el pilot de Borriana ha estat a punt de tornar a pujar al podi de Moto3 en finalitzar en quart lloc el Gran Premi de Portugal, l'última prova de l'any del Mundial de Motociclisme.
  Sergio García, que partia des de la dotzena posició en la graella d'eixida, s'ha situat en el grup capdavanter que lluitava per entrar en el podi, mentre que el guanyador de la carrera, Raúl Fernández, s'ha escapat en solitari. En aquest grup també hi havia un altre valencià, Jaume Masià, tot i complir una sanció de doble volta llarga durant la carrera. Però a quatre voltes per al final, el pilot d'Algemesí ha caigut i ha deixat sol en la lluita el de Borriana, que finalment s'ha hagut de conformar amb la quarta posició. L'altre pilot valencià en la categoria, Carlos Tatay, ha acabat catorzé.
  Amb aquests resultats, el millor valencià en la classificació final del Mundial ha sigut Masià, sisé amb 140 punts, seguit de García, nové amb 90, i Tatay, 22é amb 26, mentre que el català Albert Arenas s'ha proclamat campió de la categoria.
  Arón Canet, novençà de l'any en Moto2
  El pilot de Corbera Arón Canet ha sigut l'únic dels tres pilots valencians en la categoria que ha aconseguit finalitzar la cursa: ho ha fet en quinzena posició. Tant Jorge Navarro com Héctor Garzó s'hi han hagut de retirar per una caiguda. L'abandonament d'aquest últim li ha permés a Canet assegurar-se el títol de novençà de l'any.
  Així, el de Corbera, catorzé, ha sigut el millor valencià en la classificació final del Mundial de Moto2 amb 67 punts, per davant de Garzó (16é amb 63) i Navarro (17é amb 58). L'italià Enea Bastianini, que ha acabat cinqué la carrera, és el nou campió del món en la categoria, mentre que el millor espanyol ha sigut Jorge Martín, cinqué.
  Oliveira guanya a Portugal i Mir no acaba la carrera
  En MotoGP, Miguel Oliveira, profeta de la seua terra, ha liderat de principi a fi el #PortugueseGP, disputat al circuit de Portimao. El recent campió del món, Joan Mir, no ha pogut finalitzar la carrera per problemes tècnics en la seua moto. L'australià Jack Miller i l'italià Franco Morbidelli han completat el podi de l'última prova del campionat.